West Sussex
West Sussex (čita se Zapadni Saseks) je ceremonijalni i nemetropolitanski county na jugu Engleske.

Geografija 
West Sussex leži u regiji Jugoistočna Engleska, ima površinu od 1991 km², na kojoj živi 806.892 stanovnika. Graniči sa istoka sa countyem East Sussex, sa sjevera sa Countyem Surrey, sa zapada sa Countyem Hampshire i sa juga sa La Manchom. Grad Chichester, na moru je administrativni centar.

West Sussex se najvećim dijelom prostire na teritoriju Historijskog countya Sussex osim malog dijela na sjeveru kod Gatwicka, koji je pripadao Surreyu. Administrativno je podjeljen na 7 distrikta: Worthing, Arun, Chichester, Horsham, Crawley, Mid Sussex i Adur.

Krečnjački masiv South Downs, proteže se duž obale od istoka prema zapadu. Sjeverne padine Downsa su strme, tu krečnjak ustupa mjesto pijesku i glini grebena Weald. Južne padine prema La Manchu su puno blaže, a južno od Chichestera prostire se plodna obalna ravnica Selsey Bill, koja se zbog utjecaja erozije smanjuje.

Historija

Sve do 1974. West Sussex bio je dio Historijskog countya Sussex, koji ima svoje korijene u drevnom Kraljevstvu Sussex osnovanom u 5. vijeku nakon odlaska Rimljana. 

Na krajolik obale, naročito je utjecao nastanak ladanjskih naselja, koja su počela nicati početkom 19. vijeka, kad je počela moda 
balnearnog turizma, tako da je do danas izniknuo niz gradova duž čitave obale West Sussexa. Danas je to jedna konurbacija od Shoreham-by-Sea na istoku do Selseya na zapadu. Među njima su najveći Littlehampton, Bognor Regis i Worthing a ovaj posljednji je poznat kao grad bogatijih penzionera. Vode razvedene zapadne obale, popularne su među jedriličarima. 

Za razliku od tog kraj udaljeniji od obale, ostao je manje više ruralan, krivudavih puteva, šuma, i malih naselja. Ali se i on od druge polovice 20. vijeka (naročito na sjeveroistoku), polako pretvara u periferiju metropolitanskog Londona, naročito od kad je izgrađen Aerodrom Gatwick kod Crawleya.

Privreda 
Najznačajnija privredna aktivnost uz turizam je stočarstvo, a kraj je poznat i po uzgoju grožđa od kog se proizvodi pjenušavo vino.

Izvori

Vanjske veze 

 West Sussex County Council 

 
Grofovije u Engleskoj
Jugoistočna Engleska